โรงเรียนทีปราษฎร์พิทยา

ในยุคแรก

การริเริ่มสร้างโรงเรียนมัธยมหลังแรกทางฝั่งซีกหลังเขาทางทิศเหนือของเกาะสมุย เกิดขึ้นในยุคของ นายปรีชา แสงสุวรรณ เป็นศึกษาธิการอำเภอเกาะสมุย มีนายสนอง รอดโพธิ์ทองเป็นผู้ว่าราชการจังหวัด และมีพระครูวิภาตทีปกร (ผ่อง จิตมุ่ง) เป็นผู้ทำหนังสือร้องขอโดยผ่านจากจังหวัดขึ้นไป การขอสร้างโรงเรียนหลังนี้มีการติดตามอยู่หลายรอบ มีบุคคลหลายท่านที่ขึ้นไปช่วยกันตาม เช่น อาจารย์รัตน์ ใจใส่ อีกท่านหนึ่งที่ได้ขึ้นไป เมื่อเรื่องไม่คืบหน้า ท่านพระครูวิภาตทีปกรได้ขึ้นไปเอง เพื่อตามเรื่องนี้ โดยได้ให้นายไพบูลย์ เจริญสุข บ้านอยู่ทางวัดนาราเจริญสุขซึ่งทำงานอยู่ที่กระทรวงได้ช่วยอีกทางหนึ่ง เหตุที่เรื่องล่าช้าเพราะมี ส.ส.
อีกท่านที่มีชื่อเสียงในขณะนั้นจะขอดึงไปลงที่บ้านนาเดิม ทางศึกษาธิการจังหวัดจึงไม่กล้าที่จะส่งเรื่องมาให้ ท่านจึงได้ขอเข้าคุยกับผู้ที่เกี่ยวข้องโดยตรงของกรมสามัญศึกษา ทางกรมเองได้ยื่นข้อเสนอมาว่า ถ้าหากทางกรมไม่ต้องเอางบมาซื้อที่ดินเพื่อสร้างโรงเรียน เขาจะอนุญาตทันที เมื่อเป็นเช่นนั้นพระครูวิภาตทีปกรก็ได้ตอบตกลงโดยยอมเสียสละพื้นที่ส่วนรวมของโยมพ่อที่เขาสามเส้าให้เป็นที่สร้าง แล้วความฝันของทุกๆท่านที่มีส่วนช่วยในการผลักดันสร้างโรงเรียนที่รอคอยมานานก็เป็นผลสำเร็จ
โรงเรียนในฝันของเหล่าผู้ปกครองฝั่งทางหลังเขา พ.ศ. 2520 ต้นๆ เกิดแสงประกายเจิดจ้า การจะทำให้ได้เกิดโรงเรียนแห่งใหม่ดังแว่วมาจากบนภูเขาสูงใจกลางตำบลแม่น้ำจากวิสัยทัศน์อันยาวไกลของ พระครูวิภาตทีปกร (ผ่อง จิตมุ่ง) ที่ได้ตั้งใจจะให้มีแหล่งเรียนรู้แห่งใหม่ ลูกหลานจะได้เรียนระดับมัธยมตอนต้นใกล้บ้านกัน หลังจากที่ท่านเคยอุปถัมปภ์โรงเรียนระดับประถมมาแล้ว ทั้งโรงเรียนบ้านแม่น้ำ และโรงเรียนวัดภูเขาทอง 
ดังนั้น พ.ศ. 2523 จึงได้ถือกำเนิดโรงเรียนมัธยมต้นแห่งใหม่ขึ้นที่ บ้านเลขที่ 255 หมู่ที่ 1 ซึ่งอยู่ในเขตตำบลแม่น้ำรอยต่อตำบลบ่อผุด ซึ่งเกิดจากการร่วมบริจาคที่ดินด้วยกันจนมีเนื้อที่ทั้งหมด 37 ไร่ นามว่า..." โรงเรียน ทีปราษฎร์พิทยา" ชื่อย่อ ท.พ. ก่อตั้ง โดยพระครูวิภาตทีปกร (ผ่อง จิตมุ่ง)

ในยุคปัจจุบัน

โรงเรียนทีปราษฎร์พิทยา เป็นโรงเรียน มัธยมศึกษาระดับตำบล เป็นโรงเรียนขนาดกลาง สังกัดสำนักงานคณะกรรมการการศึกษาขั้นพื้นฐาน กระทรวงศึกษาธิการตั้งอยู่บริเวณรอยต่อระหว่างตำบลแม่นํ้ากับตำบลบ่อผุด เลขที่ 255 หมู่ 1 ตำบลแม่นํ้า ภูมิทัศน์บริเวณเป็นภูเขาขนาดย่อม
เมื่อวันที่ 26 พฤษภาคม 2520 กระทรวงศึกษาธิการ ได้ประกาศให้จัดตั้งโรงเรียนโดยใช้อาคารเรียน โรงเรียนบ้านแม่น้ำ เป็นที่เรียนชั่วคราว
วันที่ 2 มิถุนายน 2520 โรงเรียนได้เปิดสอนเป็นครั้งแรก โดยการนำของศึกษาธิการอำเภอเกาะสมุย (นายปรีชา  แสงสุวรรณ) มีนักเรียน 87 คน
วันที่ 8 มิถุนายน 2520 กรมสามัญศึกษา ได้แต่งตั้งให้นายสุทธิ วีรธรรม มาดำรงตำแหน่งครูใหญ่ และมีครูที่สอบบรรจุขึ้นบัญชีที่จังหวัดมาช่วยสอนจำนวน 3 ท่าน
วันที่ 12 มิถุนายน 2520 ประชาชนชาวตำบลแม่น้ำและตำบลบ่อผุดโดยการนำของพระครูวิภาตทีปกรได้เริ่มปรับพื้นที่ที่ตั้งโรงเรียนปัจจุบัน
ได้รับการช่วยเหลือเครื่องจักรกลจากบริษัทเหมืองแร่ สมุยไมเนอรี่ และได้มีผู้บริจาคที่ดินติดต่อข้างเคียงจากผู้มีจิตรกุศลเห็นความสำคัญของการศึกษาและบางส่วนได้จัดซื้อจากยอดเงินบริจาคของประชาชน โรงเรียนได้เข้าร่วมโครงการโรงเรียนมัธยมศึกษาเพื่อพัฒนาชนบท (มพช.2 รุ่นที่ 2)
วันที่ 20 กันยายน 2527 ได้เริ่มก่อสร้างอาคารเรียนถาวร อาคารประกอบพร้อมปรับปรุงบริเวณตามโครงการ มพช.
วันที่ 20 มิถุนายน 2531 กรมสามัญศึกษาได้แต่งตั้งนายสมคิด สีเปี้ยว มาดำรงตำแหน่งอาจารย์ใหญ่ได้จัดระบบปรับงานให้เข้าสู่ระบบมาตรฐานโรงเรียน
วันที่ 1 มิถุนายน 2534 กรมสามัญศึกษาได้แต่งตั้งนายพรเทพ มีเดช มาดำรงตำแหน่งอาจารย์ใหญ่ ได้พัฒนาจัดให้มีสื่ออุปกรณ์ที่ทันสมัยเพิ่มขึ้น
วันที่ 29 มีนาคม 2543 กรมสามัญศึกษาได้แต่งตั้งนายบรรจง ภูวเศรษฐาวร มาดำรงตำแหน่งอาจารย์ใหญ่ และได้เลื่อนตำแหน่งเป็นผู้อำนวยการโรงเรียน เริ่มพัฒนาปรับปรุงอาคารสถานที่ส่วนที่ชำรุดและพัฒนาเพิ่มขึ้นมีการพัฒนาโรงเรียนเข้าสู่ยุคปฏิรูปการศึกษา
วันที่ 5 กุมภาพันธ์ 2551 นายพิสิษฐ  ศักดา ผู้อำนวยการโรงเรียนเกาะพะงันศึกษาได้ย้ายมาดำรงตำแหน่งผู้อำนวยการ โรงเรียนแทนนายบรรจง ภูวเศรษฐาวร ซึ่งย้ายไปดำรงตำแหน่งผู้อำนวยการโรงเรียนเกาะสมุย ได้ดำเนินนโยบายพัฒนาและปรับปรุงโรงเรียนทุก ๆ ด้าน จนโรงเรียนทีปราษฎร์พิทยาได้เป็นโรงเรียนดีศรีตำบล และโรงเรียนมาตรฐานสากลรุ่นที่ 2
วันที่ 13 พฤศจิกายน 2558 นายประยงค์   อินนุพัฒน์ ผู้อำนวยการโรงเรียนปากแพรกวิทยาคมได้ย้ายมาดำรงตำแหน่งผู้อำนวยการโรงเรียนแทน นายพิสิษฐ  ศักดา ซึ่งย้ายไปดำรงตำแหน่งผู้อำนวยการโรงเรียนเมืองสุราษฎร์ธานี ได้ดำเนินนโยบายพัฒนาโรงเรียนทุก ๆ ด้าน เพื่อให้โรงเรียนได้บรรลุถึงเป้าหมาย และมุ่งสนองความต้องการของชุมชน และท้องถิ่น อย่างต่อเนื่องจนถึงปัจจุบัน
วันที่ 11 พฤษภาคม 2561 นางเพียงแข  ชิตจุ้ย ผู้อำนวยการโรงเรียนบ้านนาวิทยาคมได้ย้ายมาดำรงตำแหน่งผู้อำนวยการโรงเรียนแทนนายประยงค์   อินนุพัฒน์ ซึ่งย้ายไปดำรงตำแหน่งผู้อำนวยการโรงเรียนสุราษฎร์ธานี ๒ ได้ดำเนินนโยบายพัฒนาโรงเรียนทุก ๆ ด้าน เพื่อให้โรงเรียนได้บรรลุถึงเป้าหมายโรงเรียนมาตรฐานสากล อย่างต่อเนื่องจนถึงปัจจุบัน

ตราสัญลักษณ์ประจำโรงเรียน

รูปภายในวงกลมเป็นนกนางนวลกำลังบินหาเหยื่อในทะเลบริเวณเขาสามเส้าซึ่งเป็นที่ตั้งของโรงเรียน

คติพจน์

ปญฺญา นรานํ ปทีปา โหนฺติ  หมายถึง ปัญญาเป็นแสงสว่างแห่งนรชน

ปรัชญาโรงเรียน

การศึกษาเพื่ออาชีพ ชีวิตและสังคม